Anno Dominicæ incarnationis octingentesimo septuagesimo septimo, indictione decima, nos episcopi Ravennæ in nomine Domini apostolica auctoritate et imperiali decreto in sancta synodo congregati, præsidente in eodem synodo sanctissimo et reverentissimo Johanne summo pontifice et universali papa. Cum ecclesiastica negotia et sollicitudines pro viribus, annuente divina gratia, tractaremus, affuit reverentissimus et confrater noster Adalgarius sanctæ Augustudunensis ecclesiæ episcopus, missus etiam imperialis, deferens nobis præcepta imperialia et privilegia sedis apostolicæ roborata ex quodam monasterio Flavigniaco nomine, quod est situm in pago Alsensi in parochia jamdictæ Augustudunensis ecclesiæ, quod munificentia et liberalitate christianissimi imperatoris et piissimi augusti Karoli jamdictæ Augustudunensi matri ecclesiæ constat unitum et indissolubili nexu conjunctum perpetuoque jure sicut in præcepto et privilegio, quæ coram nobis lecta sunt æternaliter subjectum: et ex Tiliniaco villa præceptum imperiale et apostolicum privilegium, quam constat fuisse dudum a beato Leodegario martyre et pontifice eidem ecclesiæ collatam, et tyrannia, pravitate atque invasione pravorum hominum olim ab eadem ecclesia substractam et per idem præceptum memorati Augusti eidem sancto loco redditam et reformatam itemque privilegio apostolicæ sedis ex integro roboratam: humiliter petens ut id quod factum fuerat, etiam nostra auctoritate roboraretur. Cujus petitioni caritatis et fraternitatis gratia libenter annuentes, simul cum auctoritate et assensu jamdicti summi pontificis generali synodo præsidentis statuentes decernimus et decernentes statuimus, ut eadem præcepta et privilegia inconvulsam obtineant omni tempore firmitatem. Si quis autem presumptor temerario ausu hoc quod sæpe dictus Augustus plenissima devotione pro animæ suæ suorumque salute eidem sanctæ Augustudunensi ecclesiæ contulit et restaurando reddidit et sedes apostolica privilegii auctoritate firmando roboravit, necnon quod modo nostra humilitas et generalis totius synodi auctoritas promulgando totis viribus adstipulatur, venire, infringere, contradicere, subtrahere, aut in aliquo imminuere temptaverit, anathematis vinculo a Patre et Filio et Spiritu sancto cognoscat se æternaliter obligatum, sed et cum Juda traditore Domini nostri Jesu Christi ignis æterni incendiis concremandum in baratrum perenniter deputatum, ac sine spe recuperationis demergendum: custodes vero et servatores hujus nostri decreti, benedictio et pax Domini nostri Jesu Christi per æterna sæcula conservare dignetur. Amen.